b'\n_START_ARTICLE_\nHlajenje\n_START_PARAGRAPH_\nHlaj\xc3\xa9nje je odvajanje toplote. Hlajenje je lahko naraven proces, \xc4\x8de je telo v okolju z ni\xc5\xbejo temperaturo (tudi: ohl\xc3\xa1janje). Pojav prehajanja toplote se imenuje prenos toplote. Prenos toplote je posledica razli\xc4\x8dnih delnih pojavov: prevajanja toplote, konvekcije, sevanja in/ali hlapenja._NEWLINE_V tehni\xc5\xa1kih in biolo\xc5\xa1kih sistemih je zadostno hlajenje - odvajanje odve\xc4\x8dne toplote - bistveno za delovanje sistema. Pogosto je potrebno za zagotovitev zadostnega hlajenja predvideti hladilni podsistem. Nekatere \xc5\xbeivali so na primer opremljene s pove\xc4\x8dano povr\xc5\xa1ino za hlajenje in prilagojenim obtokom krvi (glej obto\xc4\x8dilni sistem). Pogosti na\xc4\x8din za pospe\xc5\xa1evanje hlajenja je potenje._NEWLINE_Naravno hlajenje je mo\xc5\xbeno le, \xc5\xbee je temperatura okolice ni\xc5\xbeja od temperature telesa. Pri hlajenju s hlapenjem mora biti vsaj rosi\xc5\xa1\xc4\x8de okoli\xc5\xa1kega zraka ni\xc5\xbeje od temperature telesa, ki naj bi se hladilo._NEWLINE_Zlasti veliko odve\xc4\x8dne toplote (\xc2\xbbodpadna toplota\xc2\xab) je potrebno odvajati iz postrojev, ki pretvarjajo energijo goriv v delo oziroma elektri\xc4\x8dno energijo, na primer iz termoelektrarn ali motorjev._NEWLINE_Za hlajenje pod temperaturo okolice je potreben toplotni stroj, ki \xc4\x8drpa toploto iz telesa z ni\xc5\xbejo temperaturo v okolico z vi\xc5\xa1jo temperaturo (glej: toplotna \xc4\x8drpalka). Za \xc4\x8drpanje toplote je v tem primeru potrebna pomo\xc5\xbena energija, kot na primer pri gospodinjskem hladilniku ali klimatski napravi.'